b'\n_START_ARTICLE_\nB\xc3\xb6rje Strand\n_START_PARAGRAPH_\nB\xc3\xb6rje Kalevi Strand (23. syyskuuta 1935 Helsinki \xe2\x80\x93 30. huhtikuuta 1977 Helsinki) oli suomalainen pikajuoksija. Seuratasolla h\xc3\xa4n edusti urallaan Hyvink\xc3\xa4\xc3\xa4n Tahkoa, T\xc3\xb6\xc3\xb6l\xc3\xb6n Vesaa ja Lauttasaaren Pyrint\xc3\xb6\xc3\xa4._NEWLINE_Strand voitti Suomen mestaruuden 100 metrin juoksussa vuosina 1959 ja 1960 sek\xc3\xa4 200 metrin juoksussa vuosina 1958, 1960, 1961 ja 1962. Lis\xc3\xa4ksi h\xc3\xa4n saavutti 100 metrill\xc3\xa4 hopeaa vuonna 1962 sek\xc3\xa4 pronssia 1957 ja 200 metrill\xc3\xa4 hopeaa vuonna 1959 ja pronssia vuosina 1957 ja 1963. Vuonna 1959 Strand sivusi 100 metrill\xc3\xa4 Voitto Hellstenin Suomen-enn\xc3\xa4tysaikaa 10,60. Kes\xc3\xa4ll\xc3\xa4 1962 h\xc3\xa4n juoksi 200 metri\xc3\xa4 aikaan 21,40 j\xc3\xa4\xc3\xa4den vain kymmenyksen Hellstenin enn\xc3\xa4tyksest\xc3\xa4._NEWLINE_Pohjoismaiden mestaruuskisoissa Strand oli vuonna 1961 pronssilla 200 metrill\xc3\xa4 ajalla 21,6. H\xc3\xa4n edusti Suomea 4 \xc3\x97 400 metrin viestijuoksussa Rooman olympialaisissa 1960 sek\xc3\xa4 vuosien 1958 ja 1962 EM-kisoissa. H\xc3\xa4n kilpaili my\xc3\xb6s 33 maaottelussa._NEWLINE_Strand toimi Suomen puolustusvoimain Urheilujoukkojen pikajuoksuvalmentajana vuosina 1964\xe2\x80\x931965 sek\xc3\xa4 Suomen Urheiluliiton pikajuoksun lajivalmentajana vuosina 1965\xe2\x80\x931969. H\xc3\xa4nen is\xc3\xa4ns\xc3\xa4 Herman Strand oli Suomen mestari painonnoston h\xc3\xb6yhensarjassa.'